କାଳିଆ ଅବସ୍ଥା ଗୁରୁତର-ଭେଣ୍ଟିଲେଟରରେ ରହିଛି - Prameya News7\nକାଳିଆ ଅବସ୍ଥା ଗୁରୁତର-ଭେଣ୍ଟିଲେଟରରେ ରହିଛି\nକଟକ ୨୮।୦୯ - କଟକ ଏସ.ସି.ବି ମେଡିକାଲରେ ଚିକିତ୍ସାଧୀନ ଥିବା ଜଗା କାଳିଆଙ୍କ ଭିତରୁ କାଳିଆର ଅବସ୍ଥା ଗୁରୁତର ହୋଇଛି । କାଳିଆକୁ ଭେଣ୍ଟିଲେଟରରେ ରଖାଯିବା ସହ ଚିକିତ୍ସା ନେଇ ଦିଲ୍ଲୀ ଏମ୍ସ ଡାକ୍ତରଙ୍କ ସହ ଭିଡିଓ କନଫରେନ୍ସିଂ ମାଧ୍ୟମରେ କଥା ହୋଇଛନ୍ତି ଏସ.ସ.ବି ରେ ଚିକିତ୍ସା କରୁଥିବା ଡାକ୍ତରୀ ଟିମ । କାଳିଆକୁ ନିମୋନିଆ ହେବା ସହ ଇନଫେକ୍ସନ ରହିଥିବାରୁ କାଳିଆର ସ୍ୱାସ୍ଥ୍ୟ ଅବସ୍ଥାରେ ଅବନତି ଘଟୁଥିବା କହିଛନ୍ତି ଏସ.ସି.ବିର ଜରୁରୀକାଳିନ ଅଧିକାରୀ । ....\nକାଳିଆ ଅବସ୍ଥା ଗୁରୁତର । ସଂକଟାପନ୍ନ ଅବସ୍ଥାରେ ଥିବା କାଳିଆକୁ ଭେଣ୍ଟିଲେଟରରେ ରଖାଯାଇଛି । ଦିଲ୍ଲୀ ଏମ୍ସରୁ ଆସି ଏସ୍ସିବିରେ ଚିକିତ୍ସିତ ହେଉଥିବା କାଳିଆର ସ୍ୱାସ୍ଥ୍ୟ ଆବସ୍ଥାରେ ଅବନତି ହୋଇଛି । କାଳିଆର ଶରୀରର ବିକାଶ ହେଉ ନଥିବା ବେଳେ ଛାତିରେ ସଂକ୍ରମଣ ହୋଇଛି । ଏଥିସହ ନିମୋନିଆ କାଳିଆ ପାଇଁ ଅଧିକ ଜଟିଳ ପରିସ୍ଥିତି ସୃଷ୍ଟି କରିଛି । କାଳିଆ ଠିକ୍ରେ ନିଶ୍ୱାସ ପ୍ରଶ୍ୱାସ ନେଇପାରୁନାହିଁ ।\nତାର ସ୍ୱାସ୍ଥ୍ୟାବସ୍ଥାରେ ଉନ୍ନତି ହେଉନଥିବାରୁ ଦିଲ୍ଲୀ ଏମ୍ସ ଡାକ୍ତରୀ ଟିମ ସହ କଟକ ଏସ.ସି.ବି ମେଡିକାଲର ଡାକ୍ତରୀ ଟିମ ଭିଡିଓ କନଫରେନ୍ସିଂ ମାଧ୍ୟମରେ କଥା ହୋଇଛନ୍ତି । ଏମ୍ସ ଡାକ୍ତରୀ ଟିମର ପରାମର୍ଶ କ୍ରମେ କାଳିଆର ବିଭିନ୍ନ ପରୀକ୍ଷା ନୀରିକ୍ଷା କରାଯାଇଛି । ରିପୋର୍ଟ ଆସିବା ପରେ ପୁଣି ଏମ୍ସ କର୍ତ୍ତୃପକ୍ଷଙ୍କୁ ଜଣାଇବ ଏସ୍ସିବ ଟିମ୍ । କାଳିଆର ସ୍ୱାସ୍ଥ୍ୟ ଅବସ୍ଥା ଉପରେ ତୀକ୍ଷ୍ନ ନଜର ରଖିଛନ୍ତି ଡାକ୍ତରୀ ଦଳ । ଏ ବିଷୟରେ ଏସ୍ସିବିର ଜରୁରୀକାଳିନ ଅଧିକାରୀ ଡାକ୍ତର ଭୁବନାନନ୍ଦ ମହାରଣା ସୂଚନା ଦେଇଛନ୍ତି ।\nଜଗା ସୁସ୍ଥ ଥିବା ବେଳେ କାହିଁକି ବିଗିଡିଲା କାଳିଆର ସ୍ୱାସ୍ଥ୍ୟ ଅବସ୍ଥା ? ଏମସ୍ରୁ ଏଠାକୁ ସ୍ଥାନାନ୍ତର କରିବା ଭୁଲ୍ ନିଷ୍ପତ୍ତି ଥିଲା କି ? ଏସ୍ସିବିରେ କାଳିଆକୁ ସଠିକ୍ ଚିକିତ୍ସା ସୁବିଧା ମିଳୁନାହିଁ କି ? ଦିଲ୍ଲୀରେ ଏତେ ଦିନ ରହିବା ପରେ ଓଡ଼ିଶାର ଜଳବାୟୁ କାଳିଆର ଦେହରେ ଯାଉ ନାହିଁ କି ? କାଳିଆର ସ୍ୱାସ୍ଥ୍ୟାବସ୍ଥା ସଂକଟାପନ୍ନ ସ୍ଥିତିରେ ପହଞ୍ଚିବା ପରେ ଏମିତି ଅନେକ ପ୍ରଶ୍ନ ଏବେ ଛିଡା ହୋଇଛି ।\nକାଳିଆ ସ୍ୱାସ୍ଥ୍ୟ ପରୀକ୍ଷା ରିପୋର୍ଟ ଆସିବା ପରେ ଆବଶ୍ୟକ ପଡିଲେ ଏମସ୍ ଡାକ୍ତରୀ ଟିମକୁ ଏସ.ସି.ବି ଆସି କାଳିଆ ସ୍ଥିତି ଅନୁଧ୍ୟାନ ପାଇଁ ଅନୁରୋଧ କରାଯିବ ବୋଲି ଏସ.ସି.ବି ମେଡିକାଲ କର୍ତ୍ତୃପକ୍ଷ ସୂଚନା ଦେଇଛନ୍ତି ।
